Anton I von Aldenburg

Anton I riksgreve von Aldenburg (1633–1680) var en tysk riksgreve og stattholder for grevskapet Oldenborg og Delmenhorst for kongen av Danmark-Norge. 

Han var født utenfor ekteskap som sønn av greve Anton Günther av Oldenborg og friherreinne Elisabeth von Ungnad. Faren giftet seg senere standsmessig med Sophie Catherine av Slesvig-Holsten-Sønderborg og kjempet for blant annet å sikre sønnens adgang til grevskapene. Anton ble utnevnt til riksgreve av Aldenburg i 1653, og da faren døde i 1667 gjorde hans del av arven ham til en meget rik mann.  

Anton fungerte som stattholder til Oldenborg og Delmenhorst, ble naturalisert som dansk greve samt medlem av gehejmekonseillet og ridder av elefanten. Rikdom og representative evner gjorde ham passende til å stå i spissen for gesandtskaper: Han var i England og til fredskongressen i Nijmegen, 1679 til fredsforhandlingene i Lund mens han i 1680 førte prinsesse Ulrikke Eleonor til Sverige.

Familie 
Anton I von Aldenburg var gift to ganger.

 Første gang 27. april 1659 med grevinne Augusta Johanna riksgrevinne von Sayn-Wittgenstein-Hohenstein (1638–1669). De fikk døtrene: 
 Antoinette Augusta (1660–1701), gift med grev Ulrik Frederik Gyldenløve, uekte sønn av kong Frederik III
 Sophie Elisabeth (1661–1730), gift med friherre og greve Franz Heinrich Frydag (1643–1694) 
 Dorothea Justine (1663–1735), gift med friherre Anton Wolf von Haxthausen (1647–1694)
 Louise Charlotte (1664–1732), gift første gang med oberst Christoph Bielke (1654–1704); annen gang med riksgreve og feltmarskalk Gerhard von Dernath (1666–1740)
 Wilhelmine Juliane (1665–1746), gift med  Georg Ernst von Wedel-Jarlsberg (1666–1717)

 Annen gang giftet han seg 1680 i Danmark med Charlotte-Amélie de La Trémoille, prinsesse av Tarent. 
 Etter ektemannens død i 1680 fødte hun syv måneder senere sønnen Anton II (1681–1738).

Referanser 

Riddere av Elefantordenen
Personer fra Oldenburg
Huset Oldenburg